**Өнердің болашақ ұрпақ тәрбиесіндегі орны....**

Мелодия тек қана еліктірмейді, ол сөйлейді... Оның тілі өткір, от-жалынға толы жәй, қарапайым сөзге қарағанда, әлде қайда күштірек деуге болады.

Ж.Ж.Руссо

Жылдар өтеді, қоғам өзгереді, жаңа техникалық революцияның жетістктері әлемді таңғалдырады. Бірақ бір нәрсе ғана ешбір уақытқа, сағат пен минутқа бағынбайды, ол - музыка.

Атам Қазақ бұрыннан бала тәрбиесінде музыка (әуен, жырлар, күй) алатын орны бөлек екенін білген және ұтымды пайдаланған. «Әй демейтін қазақ жоқ» деп бекер айтпаған. Анасы күнделікті тұрмыста кесте тоқып отырып, май пісіп әндетіп отырған. Құрсақта жатқан нәресте соны күнделікті естіп, сол әуеннің нәрімен сусындап, бойына сіңіріп дүниеге келеді. Нәресте ұйқысы тыныш болсын деп, бесікке бөлеп, бесік жырымен әндетіп, тәтті ұйқыға батырған. Осылай өскен ұрпақ әжесінің ертегі жырларын тыңдап, сол аңыз ертегі, әңгімелердің кейіпкерлеріне еліктеп өскен. Жаспен бірге рухани дүниесі кеңіп, еліне, жеріне деген махаббаты күшейген. Бұл тәрбие ерекшелігін басқа білім мен тәрбие саласында жүрген ағартушыларда бағалаған. Ұлттық музыка өнерінің бала тәрбиесіндегі мүмкіндігіне ағарту ісінің көптеген қайраткерлері / Н.К.Крупская, В.А.Сухомлинский, А.В.Луначарс-кий, К.Д.Ушинский және т.б. / аса мән берген.

Қазіргі таңда қоғам ағымымен, батыстың кері бағытына еліктеп, бабалар салған сара жолды жоғалтып барамыз. Алысқа барудың қажеті жоқ. Қазіргі өздерін жаңа қоғамның мәдениетті адамдары санайтын жандар аяғы ауыр болғанда нәресте ойламайды, жұмысын ойлайды, дене бітімін ойлайды, көп қозғалмауға тырысады. Қарағандары қоғамдық желілер, мағынасы жоқ сериалдар. Нәресте іште жатып сол бұрыс дүниені дұрыс деп қабылдайды. Уақыт өте дүниеге ашушаң ызақор бүлдіршін келеді. Ешкім оны бесікке бөллемейді, бесік жырын айтпайды. Ютуб деген әжесінің тәрбиесімен өседі. Уақыт өте тілі өзге тілде шығады, мектеп бітіреді, елім, жерім деп жаны ашымайды, қазақы рухы жоқ, тек өз басын ойлайтын азамат болып өседі. Бұл ащы шындық, өкінішке орай.

Бәріміздің басымыздан өтетін бір жайт бар. Қонақ шақырғанды жақсы көреміз, бірақ балаларымызды сол қонақтарды күтуге араластырмаймыз. Ортада сөйлетпейміз, өнер көрсеткізбейміз. Дастархан басында жақсы нәрселер айтылмайды, әжелеріміз әндетпейді, домбыра шертілмейді, ақсақалдар бата салмайды. Қайдан жақсы дүние іліп алады болашақ өсіп келе жатқан ұрпақ. Биссимиллах түземеген үлкен кісілеріміз жаман су ұстап, өскелең ұрпаққа ақыл айтқысы келеді. Міне біздің тәрбиеміз.

Сондықтанда, қазіргі жаңа ұрпақ ескінің жолын ұмытпауы керек. Жаңаны қабылдап, керегін алып, этно мәдениетті дамытып, ұрпақтан ұрпаққа жалғастыруымыз керек. «Ел болам десең, бесігіңді түзе» деп Мұхтар Әуезов бекер айтпаған. Ол дегені – болашақта бесік тербейтін қыз баланың тәрбиесіне ерекше көңіл бөлу керектігін айтқаны. Менің ойымша адам баласының бойындағы барлық жақсы қасиеттер ана сүтімен, ана тілімен берілетіні анық. Одан кейін әнімен, жырымен шыңдала түседі.

«Біз қазір музыка саласында өзіміздің халқымыздың дәстүрінен, дүние-жүзілік классикалық үлгіден айырылмай, ілгерілей беруіміз қажет, дейді ғалымдар Ә.Нысанбаев пен Т.Әбжановтар, өйткені музыка халқымыздың адамгершілік пен парасаттылық қасиетке жетудің жолы дейді». Өте тура да әділ айтылған пікір.

Ойымды жинақтай келе, айтқым келгені, музыка болсын, қол өнер бәрі жинала келе бабалар аманатына айналады. Осының бәрі біздің тарих. Жүз жылдан кейін, ғасырлар өткенде қазағымда бір нәрсе қалғанын қалаймын, ол өз халқының өнеріне, дәстүріне деген өшпес махаббаты. Болашақ ұрпақ дәстүрін, өнерін, тілін бар жан тәнімен сүйіп, құрметтесе деймін. Ал біз ұстаздар қауымы осы тәрбиені, білімді жалақы үшін емес, мадақ үшін емес, «менің болашағым», елімнің болашағы үшін деп беруіміз керек.